text: Dygtige lærlinge til kaffe hos undervisningsministeren
  07 februar 2017 kl. 06.37
  Landbrugsmaskinmekaniker Anders Ebbekær Pedersen fra Rødding var mandag med det danske lærlinge-landshold til modtagelse og kaffe hos undervisningsminister Merete Riisager (LA).
  Undervisningsminister Merete Riisager bød mandag eftermiddag på kaffe til SkillsDenmarks EuroSkills-landshold  med bl.a. landbrugsmaskinmekaniker Anders Ebbekær Pedersen fra Rødding, der i december kom hjem med gode resultater og en stribe medaljer fra EM i Gøteborg.
  Her dystede 400 unge fra 35 nationer om EM i 34 forskellige fag i Gøteborg. De unge danskere, der stillede op i seks discipliner, fik medaljer med hjem i de fire. Efter den flotte præstation havde ministeren ønsket at møde landsholddeltagerne personligt til en snak om konkurrencen og det personlige udbytte for den enkelte. 
  Landbrugsmaskinmekaniker Anders Ebbekær Pedersen fra Rødding fik som eneste dansker guldmedalje ved EM og kan dermed kalde sig Europas bedste.
  En syvende landsholdsdeltager, gulvlægger Philip Knudsen fra Kolding, var lovligt undskyldt. Han er netop begyndt som værnepligtig i hæren. Philip kom hjem fra EuroSkills med en ”Medallion for Excellence”, som gives, hvis deltageren har mere end 500 af 600 mulige point i konkurrencen. Med 519 point var Philip kun fire point fra bronzepladsen.
  
  